Żviluppi "pożittivi" dwar it-trakka tal-karozzi Minn Claudio Coleiro "Wasalna fi stadju avvanzat biex il-motorsport jingħata dak li jistħoqqlu." Iddikjara dan is-Segretarju Parlamentari għall-Isport, Rikreazzjoni u Organizzazzjonijiet Volontarji Dr Clifton Grima f'intervista li saritlu minn dan il-ġurnal b'rabta mas-setturi li jaqgħu taħt id-dekasteru tiegħu, inkluż dak sportiv, u l-impatt li ħalliet il-pandemija fuqhom. Meta kien qed jitkellem dwar is-settur tal-motorsport, huwa qal li bħala Gvern kien hemm żewġ wegħdiet ewlenin, dik għad-dilettanti tal-Hill Climb fl-Imtaħleb, fejn il-proġett sar b'investiment ta' €600,000, u l-faċilità għall-motorsport li dwaru rrimarka li kien hemm "żviluppi pożittivi." Dwar din il-faċilità, Dr Grima qal li jrid jinstab bilanċ bejn l-interess tal-isportiv, tar-residenti, tal-liġijet tal-ippjanar u anke tal-istandards ambjentali tal-pajjiż. "Bi pjaċir ngħid li mxejna ħafna, ħafna. It-track record tiegħi huwa li nagħmel proġetti sportivi li l-pajjiż ma jkunx qatt ħolom li jista' jkollu. Beħsiebni nimxi fuq l-istess binarju," qal Dr Grima. Huwa tkellem ukoll dwar il-faċilitajiet sportivi eżistenti fosthom il-kwart ta' mil u l-go-cart track, fejn qal li l-Gvern se jkompli jaħdem mal-Federazzjoni Maltija tal-Motorsport biex jaraw li dawn jiġu promulgati għall-istandards tal-FIA, li jfisser li jkunu jistgħu jospitaw avvenimenti internazzjonali. "Għalhekk, għandek il-binarji tal-wegħdi u għandek il-faċilitajiet eżistenti li se jkunu qed jagħmlu qabża fil-kwalità. La qed nitkellmu b'ottimiżmu, sinjal li x-xogħol għaddej u għaddej b'ritmu mgħaġġel," qal is-Segretarjru Parlamentari Grima. "Il-pandemija affettwat lis-settur sportiv fuq diversi livelli" Mistoqsi dwar il-pandemija, huwa qal li din affettwat lis-settur sportiv fuq numru ta' livelli. Kien hemm il-kwistjoni dwar jekk il-faċilitajiet sportivi kellhomx jibqgħu miftuħa u jekk isirux il-kompetizzjonijiet. Hawn, huwa qal li wieħed irid jifhem ukoll li l-assoċjazzjonijiet tagħna huma affiljati ma' numru ta' entitajiet fuq livell internazzjonali u għaldaqstant ikun hemm ukoll il-kwistjoni marbuta ma' rankings u kwalifikazzjoni. Qal ukoll li fi kwalunkwe sport hemm ukoll l-element finanzjarju marbut megħu fejn lokalment, kien hemm clubs sponsorjati minn entitajiet li joperaw fis-settur turistiku li ħassew l-impatt tal-pandemija u b'hekk l-introjtu tagħhom naqas b'mod drastiku. "Bħala Gvern konna ta' appoġġ. Rajna li l-isport jidħol f'Annex A tal-Wage Supplement, li kienet xi ħaġa importanti ħafna li assigurat l-eżistenza tal-isport. Wieħed ma jridx iħares biss lejn l-isportivi, hemm ukoll impjegati li jaħdmu fil-faċilitajiet sportivi, staff anċillari u amministraturi," qal Dr Grima. "Deċiżjoni diffiċli li jiġi sospiż l-isport organizzat kollu… però kienet deċiżjoni ġenwina u bbażata fuq ix-xjenza" Staqsejnieh ukoll jekk jaħsibx li kienet deċiżjoni tajba li l-isport organizzat jiġi sospiż sal-11 ta' April li ġej, minħabba ċ-ċirkostanzi li ninsabu fihom. Dr Grima qal li: "kienet deċiżjoni diffiċli. L-awtoritajiet tas-saħħa jimxu fuq ix-xjenza, fuq in-numri u l-informazzjoni li jkollhom. Irridu nħallu l-awtoritajiet jagħmlu xogħolhom u l-komunikazzjoni magħhom għaddejja b'mod kontinwu." Huwa semma wkoll kif sar "outreach" fejn il-Gvern tkellem mal-assoċjazzjonijiet u l-Kumitat Olimpiku Malti biex ikun hemm viżibilità tal-parteċipazzjoni fuq livell internazzjonali li dixxiplini varji f'pajjiżi jkunu se jagħmlu. "Jekk l-awtoritajiet tas-saħħa jagħtu direzzjoni, obbligati li nsegwu dik id-direzzjoni. Naf li l-intenzjoni wara din id-deċiżjoni hi waħda ġenwina, bbażata fuq ix-xjenza u qiegħda hemm biex tipproteġi s-saħħa tagħna. F'dan il-mument bħala pajjiż irridu ningħaqdu flimkien biex noħorġu minn din l-isfida," tenna s-Segretarju Parlamentari Grima. Investiment ta' €5 miljun fl-atleti li se jikkompetu fil-logħob tal-pajjiżi ż-żgħar Minkejja l-pandemija, ix-xogħol fuq dan is-settur baqa' għaddej. Grima qal li SportMalta kompliet għaddejja bix-xogħol tagħha f'dak li għandu x'jaqsam ma' infrastruttura sportiva. Qal li tul il-pandemija ġew inawgurati diversi faċilitajiet fosthom dik tal-basketball, li hija waħda aċċessibbli u bi standards internazzjonali, fl-istess waqt li baqgħu joħorġu s-sejħiet pubbliċi biex isir xogħol f'numru ta' faċilitajiet. Qal ukoll li għaddej ix-xogħol fuq pixxina ta' daqs olimpiku indoor fil-Kumpless Sportiv tal-Kottonera f'Bormla u anke fuq il-proġett tal-pixxina tas-Sirens fejn b'investiment ta' €3 miljun, din se tiġi riġenerata biex tibda titgawda mill-pubbliku f'Ġunju li ġej. Minbarra l-infrastruttura, il-Gvern irid jara li jinvesti wkoll fl-atleti tagħna. Fid-dawl tal-logħob tal-pajjiżi ż-żgħar li pajjiżna se jkun qiegħed jospita fis-sena 2023, aħna konna rduppjajna l-baġit tal-Kumitat Olimpiku Malti, biex ikun hemm kowċis professjonali f'dawk id-dixxiplini li se jieħdu sehem fil-logħob, dawn ikunu jistgħu jaħdmu proprju fuq l-atleta per se li se jikkompeti u oħrajn. "Barra minn hekk, fil-ġimgħat li ġejjin se nkunu qed inħabbru investiment bla preċedent kemm fl-ammont u anke fit-tip tiegħu. Se ninvestu mal-€5 miljun fl-atleti li se jikkompetu fil-logħob tal-pajjiżi ż-żgħar. "Irrid nirringrazzja lil SportMalta, lill-Kumitat Olimpiku Malti u anke lill-assoċjazzjonijiet u federazzjonijiet varji fejn dawn ġew fuqna u qalulna: aħna għandna dawn l-atleti, jekk jingħataw taħriġ neċessarju, iġibulna dawn il-midalji. "Tieħu pjaċir li jiġu l-assoċjazzjonijiet u jgħidulek li jridu jġibu l-akbar ammont ta' midalji. L-investiment li sar kien bla preċedent. Naf li ż-żminijiet mhux faċli. Wieħed irid jara li jirritorna dan kollu," tenna s-Segretarju Parlamentari Grima. Dwar it-twaqqif tal-Awtorità tal-Integrità fl-Isport Malti, huwa qal li tlesta l-proċess ta' konsultazzjoni u issa ninsabu fejn isir reviżjoni tad-dokument bir-rispons tal-pubbliku u mbagħad imur quddiem il-Parlament għad-diskussjoni. "Jiena nagħmel enfasi kbira fuq l-edukazzjoni. Ħafna drabi nħoss illi l-atleta jew l-amministratur mhux dejjem ikunu jafu x'inhuma dmirijiet u l-obbligi tagħhom. Minħabba din in-nuqqas ta' informazzjoni, jidħlu fi sqaqien li diffiċli joħorġu minnhom. Ibati l-atleta u dawk kollha li jkunu ħadmu biex jaraw l-atleta jasal fejn għadu jasal. Wieħed irid jibqa' jgħid li aħna bqajna nimxu fuq dik li hi politika tal-Gvern li nagħtu l-għodda lill-għaqdiet sportivi tagħna," sostna Grima. "Il-volontarjat f'pajjżna kiber ħafna" Mistoqsi dwar is-settur tal-volontarjat, huwa qal li dan kiber ħafna f'pajjiżna tant li llum il-ġurnata huwa sieħeb strateġiku fis-soċjetà tagħna u jagħti numru ta' servizzi li biex jingħataw hemm bżonn nies professjonali. "Meta rajna l-pajjiż minn xiex kien għaddej, fl-aħħar 12-il xahar ħriġna b'€4 miljun biex insalvaw mijiet ta' impjiegi. Billi ma jistgħux isiru avvenimenti pubbliċi, l-attivitajiet ta' dawn l-għaqdiet, inkluż il-ġbir fondi tagħhom, naqas ħafna." "Barra minn hekk għamilna numru ta' fondi ta' emerġenza li jkunu indirizzati jew lejn apparat marbut mal-Covid, jew indirizzat lejn għaqdiet partikolari li jkollhom bżonn fondi f'dak li għandu x'jaqsam mal-impatt tal-pandemija. L-intake f'dan ir-rigward kien pożittiv ħafna." "Minkejja dan kollu, xorta bqajna noħorġu numru ta' programmi u inizjattivi li permezz tagħhom l-għaqdiet ikunu jistgħu jwettqu x-xogħol tagħhom," tenna s-Segretarju Parlamentari Grima. Dwar iż-żgħażagħ, huwa semma kif l-Aġenzija Żgħażagħ f'dawn iż-żminijiet kompliet tkun waħda pro-attiva u marret anke fuq pjattaformi online biex tkun tista' tkompli bil-ħidma tagħha filwaqt li ġiet ukoll imnedija konsultazzjoni pubblika dwar il-Politika Nazzjonali taż-Żgħażagħ għall-10 snin li ġejjin fejn għall-ewwel darba qed inħarsu "lejn politika ffokata fuq iż-żgħażagħ u l-iżvilupp tagħhom."